CELEX: 62011TN0092
Language: da
Date: 2011-02-18 00:00:00
Title: Sag T-92/11: Sag anlagt den 18. februar 2011 — Andersen mod Kommissionen

2.4.2011   
            
            
               DA
            
            
               Den Europæiske Unions Tidende
            
            
               C 103/28
            
         Sag anlagt den 18. februar 2011 — Andersen mod Kommissionen
   (Sag T-92/11)
   2011/C 103/48
   Processprog: engelsk
   
      Parter
   
   
      Sagsøger: Jørgen Andersen (Ballerup, Danmark) (ved advokaterne M.F. Nissen og G. Van de Walle de Ghelcke)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Annullation af artikel 1, stk. 2, i Kommissionens afgørelse af 24. februar 2010 i statsstøttesag C 41/08 (NN 35/08) — Kontrakter om offentlig trafikbetjening mellem Transportministeriet og Danske Statsbaner (DSB) (EUT 2011 L 7, s. 1)
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren har til støtte for søgsmålet gjort tre anbringender gældende:
   
               1)
            
            
               Sagsøgeren har først gjort gældende, at Kommissionen har gjort sig skyldig i en retsvildfarelse ved at konkludere, at den danske regering ikke begik en åbenbar skønsmæssig fejltagelse med hensyn til klassificeringen af ruten København-Ystad som en offentlig tjeneste og ved at henføre den under ordningen med kontrakter om offentlig trafikbetjening. Sagsøgeren har gjort gældende, at ruten er blevet effektivt drevet af markedsaktører uden støtte og derfor ikke bør inddrages under kontrakter om offentlig trafikbetjening.
            
         
               2)
            
            
               Sagsøgeren har for det andet gjort gældende, at Kommissionen begik en retlig fejl ved at undlade at anordne tilbagesøgning af den ulovlige overkompensation til DSB i kraft af udbetaling af udbytte til dens aktionær, den danske stat. Sagsøgeren har gjort gældende, at udbetaling af udbytte fra et statsejet selskab til staten ikke lovligt kan modregnes i en retsstridig overkompensation.
            
         
               3)
            
            
               Sagsøgeren har for det tredje gjort gældende, at Kommissionen begik en retlig fejl ved at anvende forordning nr. 1370/2007 (1) i stedet for forordning nr. 1191/69 (2). Sagsøgeren har gjort gældende, at i sager om ulovlig statsstøtte er Kommissionen forpligtet til at anvende den ret, som fandt anvendelse på det tidspunkt, hvor statsstøtten blev ydet.
            
         
      (1)  Europa-Parlamentets og Rådets forordning (EF) nr. 1370/2007 af 23.10 2007 om offentlig personbefordring med jernbane og ad vej og om ophævelse af Rådets forordning (EØF) nr. 1191/69 og (EØF) nr. 1107/70 (EUT 2007 L 315, s. 1).
   
      (2)  Rådets forordning (EØF) nr. 1191/69 af 26.6.1969 om medlemsstaternes fremgangsmåde med hensyn til de med begrebet offentlig tjeneste forbundne forpligtelser inden for sektoren for transporter med jernbane, ad landeveje og sejlbare vandveje (EFT 1969 I, s. 258).